《麻姑山》
宋代·王无咎

仙軿昔日此留连，气象辽辽尚宛然。溪落断崖为远瀑，路从绝顶见平田。

千年芝有灵禽戏，一洞云留羽客眠。已乐胜游尘境外，况陪清论酒尊前。

作者简介：（1024—1069）建昌南城人，字补之。仁宗嘉祐进士，为江都尉、卫真主簿、天台令，弃而从王安石游。好书力学，所在学者归之。安石荐以为国子直讲，命未下而卒。有《论语解》及文集。